Man buite JHB-laerskool geskiet | Maroela Media
Man buite JHB-laerskool geskiet
De La Salle-junior skool Foto: delasallejunior.co.za
'n 53-jarige man is Donderdagmiddag buite 'n skool in Victory Park in Johannesburg geskiet.
"Hy is drie keer geskiet," het konst. Ndivhuwo Mulamu, woordvoerder van die polisie in Gauteng, gesê. "Die man is vermoedelik van 'n FNB-bank in Randburg agtervolg."
Die man het om 13:50 by die De La Salle Holy Cross College aangekom om sy dogter op te laai.
"'n Wit VW Golf GTI met donker ruite het agter hom parkeer," het Mulamu gesê. "Twee mans het uitgeklim, die man se passasiersdeur oopgemaak en probeer om 'n sak met R40 000 kontant te gryp. Die rowers en man het oor die sak gestry en die man is geskiet." Hy is glo in die arm en been getref.
Die rowers het met die kontant gevlug.
Die man is na die Milpark-hospitaal geneem.
Volgens Mulamu is die polisie steeds op soek na die verdagtes.
EWN berig die skote is 10 minute voor die klok sou lui buite die laerskool gehoor. "Die onderwysers het vinnig reageer en seker gemaak alle leerlinge is veilig agter geslote deure," het die skoolhoof Debbie Harris aan EWN gesê. Die skoolhoof het die situasie in die skoolsaal aan die kinders verduidelik en geen kind mag die skoolgrond verlaat het totdat die ambulans weg is nie. EWN berig verder buitemuurse aktiwiteite is gekanselleer en die skool sal berading verskaf indien nodig.